ORI ราคาปิดพุ่ง 22% หลังปรับเป้าโครงการใหม่เป็นหมื่นลบ.
ORI ราคาปิดตลาดอยู่ที่ 11.00 บาท บวก 2.00 บาท หรือ 22.22% สูงสุด 11.40 บาท ต่ำสุด 9.10 บาท ด้วยมูลค่าซื้อขาย 1,810.45 ล้านบาท หลัง
12 ต.ค. 2558

ผู้สื่อข่าวรายงานว่า บริษัท ออริจิ้น พร็อพเพอร์ตี้ จำกัด (มหาชน) หรือ ORI ราคาปิดตลาดอยู่ที่ 11.00 บาท บวก 2.00 บาท หรือ 22.22% สูงสุด 11.40 บาท ต่ำสุด 9.10 บาท ด้วยมูลค่าซื้อขาย 1,810.45 ล้านบาท
 
นายพีระพงศ์ จรูญเอก ประธานเจ้าหน้าที่บริหาร ORI เปิดเผยว่า บริษัทเตรียมปรับเป้ามูลค่าการเปิดตัวโครงการใหม่เพิ่มเป็น 10,000 ล้านบาท จากเดิมที่บริษัทฯตั้งเป้าไว้ที่ระดับ 7,000 ล้านบาท เป็นผลจากแผนการเตรียมเปิดตัวโครงการใหม่เพิ่มขึ้นในช่วงครึ่งปีหลัง อาทิ บริษัทเตรียมเปิดโครงการ ” Knights Bridge the Ocean Sriracha ” มูลค่า 2,500 ล้านบาท ที่คาดว่าเตรียมเปิดขายอย่างเป็นทางการภายในเดือนตุลาคมนี้ ซึ่งก่อนการเปิดตัวอย่างเป็นทางการ ขณะนี้ กวาดยอดพรีเซลแล้วกว่า 40%
รวมถึงการเตรียมเปิดตัวโครงการใหม่ๆในโซนตะวันออก เพิ่มอีก 2 โครงการ คิดเป็นมูลค่าโครงการรวมเกือบ 2,000 ล้านบาท อาทิ โครงการ Kensington แหลมฉบัง เฟสแรก โดยมีมูลค่าโครงการประมาณ 650 ล้านบาท และ โครงการ Notting hill แหลมฉบัง มูลค่า 1,300 ล้านบาท ส่งผลให้ปีนี้ บริษัทฯมีการเปิดโครงการเฉพาะโซนภาคตะวันออก คิดเป็นมูลค่าโครงการรวม 4,500 ล้านบาท ซึ่งถือว่า ORI มีมูลค่าการเปิดตัวโครงการเป็นอันดับหนึ่งของโซนภาคตะวันออก
นอกจากนี้ บริษัทฯยังเตรียม เปิดโครงการ Kensington บนย่านเกษตร – สะพานใหม่ (รถไฟฟ้าสีเขียวเข้ม) มูลค่าโครงการกว่า 600 ล้านบาท ช่วงเดือนตุลาคมนี้ หลังจากที่บริษัทฯประสบความสำเร็จจากการเปิดตัวโครงการ Knights Bridge สะพานใหม่ในช่วงก่อนหน้านี้ ซึ่งในปัจจุบันโครงการดังกล่าวมียอดพรีเซลเข้ามาแล้วกว่า 95%